ঝালকাঠি জেলার মধ্যে গাছের চারা বিক্রির জন্য অন্যতম রাজাপুরের বাগড়ি বাজারের হাট। এটি জেলার বৃহত্তম গাছের চারা বিক্রির হাট বলেও বেশ সুপরিচিত। বর্তমানে বর্ষায়  গাছের চারা রোপণের মৌসুমে প্রতি রোববার ও বৃহস্পতিবার হাটের দিনে এই বাজারে প্রায় অর্ধকোটি টাকার গাছের চারা বিক্রি হয়ে থাকে। ঝালকাঠি জেলা, পার্শ্ববর্তী পিরোজপুর ও বরিশাল থেকেও প্রায় ২০ থেকে ২৫ জন পাইকার প্রতিহাটের দিনে গাছের চারা বিক্রি করে। পাইকারদের মধ্যে জুয়েল, আলম, রিপন, নুরু ও রিয়াজ জানান, তারা প্রতি হাটে একেকজনে সর্বসাকুল্যে দেড় লক্ষাধিক টাকার বিভিন্ন প্রজাতির গাছের চারা বিক্রি করেন। বরিশালের বানাড়ীপাড়া থেকে চারা বিক্রি করতে আসা রিয়াজ বলেন, আমি কয়েকটি বড় নৌকায় করে প্রতি হাটে এখানে চারা বিক্রি করতে আসি।  তবে হাটের আগের দিন বিকালেই প্রায় সব চারা বিক্রি হয়ে যায়। প্রতি হাটে আমার ৪-৫ জন কর্মচারী থাকে। গত রোববার হাটে তিনি প্রায় ২ লাখ টাকার মতো চারা বিক্রি করেছেন বলে আরো জানান। বাগড়ি হাটে সব ধরনের ফলজ, বনজ ও ওষধি গাছ বিক্রি হয়। তবে ফলজের মধ্যে পেয়ারা, জলপাই, নারিকেল, আমড়া, সুপারি, আম, কাঁঠাল ও লিচু। বনজের মধ্যে মেহগনি, রেন্টি, আকাশমনি ও চাম্বল। ওষধি গাছের মধ্যে তেজপাতা, নিম, বয়রা, হরতকি ও অর্জুন গাছের চারা বেশি বিক্রি হয়ে থাকে। বর্তমান মৌসুমে দূর-দূরান্ত থেকে ভালোমানের গাছের চারা কেনার জন্য লোকজন এই হাটে আসেন।  তবে একাধিক পাইকাররা অভিযোগ করে বলেন, চারা বিক্রি করার জন্য হাটের মধ্যে পর্যাপ্ত জায়গার কোনো ব্যবস্থা না হওয়ায় আমরা বরিশাল-খুলনা মহাসড়কের পাশে বসেই চারা বিক্রি করি। তবে এতে নানা ধরনের সমস্যা হয়, দুর্ঘটনারও ভয় থাকে। এ ব্যাপারে যদি প্রশাসন আলাদাভাবে একটি জায়গার ব্যবস্থা করতো তবে এই হাটটি আরো সমৃদ্ধ হওয়ার সম্ভাবনা রয়েছে। এ ব্যাপারে উপজেলা নির্বাহী কর্মকর্তা জাহাঙ্গীর হোসেন বলেন, রেকর্ডসংখ্যক গাছের চারা বিক্রির জন্য এ হাটটি বিখ্যাত হলেও পর্যাপ্ত জায়গা ব্যবস্থার জন্য এদের নানা ধরনের সমস্যা হচ্ছে। এ ব্যাপারে  শিগগিরই তিনি ব্যবস্থা গ্রহণ করবেন বলে সাংবাদিকদের জানান।